KIRJALLINEN KYSYMYS E-1035/00

esittäjä(t): Ulla Sandbæk (EDD) komissiolle

(4. huhtikuuta 2000)

Aihe: WTO

Useat kehitysmaat ovat kohdanneet todellisia vaikeuksia täyttäessään Uruguayn kierroksen sitoumuksiaan. Esimerkiksi tullausarvoja ja immateriaalioikeuksia koskevat sitoumukset vaativat nopeita täytäntöönpanojärjestelmiä, joita teollisuusmaat ovat kehittäneet pitkän ajan kuluessa ja jotka edellyttävät huomattavia täytäntöönpanokustannuksia.

Tukeeko EU pidennettyjä siirtymäaikoja näiden sopimusvelvoitteiden täyttämiseen?

Pascal Lamyn komission puolesta antama vastaus

(17. toukokuuta 2000)

Tekijän- ja teollisoikeuksien kauppaan liittyvistä näkökohdista tehdyssä sopimuksessa (TRIPs-sopimus) on vahvistettu oikeudenhaltijoiden vähimmäisoikeudet, myös julkisia viranomaisia suoraan koskevien täytäntöönpanomekanismien alalla.

Siirtymäaikoja on hyväksytty, jotta kaikki Maailman kauppajärjestön (WTO) jäsenet voisivat yhteensovittaa tekijän- ja teollisoikeuksien kauppaan liittyviä näkökohtia koskevan lainsäädäntönsä. Kehitysmaajäsenten ja siirtymävaiheessa olevien jäsenten oli täytettävä TRIPs-sopimuksen velvoitteet 1. tammikuuta 2000 mennessä. Vähiten kehittyneet jäsenvaltiot voivat hyödyntää siirtymäaikaa 1. tammikuuta 2006 asti.

Tullialalla sekä teollisuus- että kehitysmaat ovat yksinkertaistamassa ja uudistamassa tullimenettelyjä rajavalvonnan ja rajojen tasolla tapahtuvan täytäntöönpanon parantamiseksi. Rajojen tasolla tapahtuvaa täytäntöönpanoa koskevilla TRIPs-sopimuksen määräyksillä otetaan käyttöön nykyaikaisia kauppaa helpottavia tullimenettelyjä ja luodaan tulliviranomaisille mahdollisuus keskittää voimavarojaan sellaisten tavaroiden, joihin kohdistuu kieltoja tai rajoituksia (kuten tekijän- ja teollisoikeuksia rikkovat tavarat) valvonnan tehostamiseen.

Teollisuusmaat ovat tarjonneet kehitysmaille teknistä ja taloudellista yhteistyötä TRIPs-sopimuksen, myös teollisuusmaiden ja vähiten kehittyneiden maiden rajojen tasolla tapahtuvaa täytäntöönpanoa koskevien määräysten täytäntöönpanon helpottamiseksi. Tämä käsittää tuen tekijän- ja teollisoikeuksia ja niiden täytäntöönpanoa koskevien lakien valmistelussa. Lisäksi siihen kuuluu kansallisten toimistojen vahvistamisen sekä henkilöstön koulutuksen tukeminen. Kehitysmailla on mahdollisuus pyytää apua tässä asiassa WTO:n ja Maailman henkisen omaisuuden järjestön teknistä yhteistyötä koskevan yhteisen aloitteen mukaisesti.

Komission käsitys on, ettei kehitysmaiden siirtymäaikoja tule pidentää, sillä ne kuuluivat olennaisena osana Uruguayn kierroksen neuvotteluihin, mutta kaupankäynnin helpottamiseen tähtäävää tukea ja kansainvälistä yhteistyötä olisi kuitenkin lisättävä.

Toisin kuin TRIPs-sopimuksen osalta tullausarvoja koskevien sitoumuksien täytäntöönpanolle on kuitenkin usein pyydetty lisäaikaa. Edelleen toisin kuin TRIPs-sopimuksessa vuodesta 2000 sovellettavassa tullausarvoja koskevassa sopimuksessa mainitaan selkeästi, että jotkin maat saattavat tarvita lisäaikaa. Yhteisö on ollut joustava ja myöntänyt täytäntöönpanolle lisäaikaa. Lisäksi yhteisö on keskeisesti mukana niiden WTO:n jäsenten joukossa, jotka tarjoavat kehitysmaille teknistä apua sopimuksen täytäntöönpanoa varten ylimääräisen siirtymäajan kuluessa. Yhteisö on myös omaksunut joustavan ja ymmärtävän lähestymistavan muilla alueilla, joilla yksittäiset maat voivat kohdata vaikeuksia täytäntöönpanossa. Ongelmia voi olla kauppaan liittyviä investointitoimia koskevan sopimuksen sekä ihmisten ja eläinten terveyttä koskevien

toimien soveltamiseen liittyvän sopimuksen täytäntöönpanossa. Yhteisö on yhdessä Yhdysvaltojen, Japanin ja Kanadan kanssa laatinut ehdotuksia määräaikojen pidentämisestä tapauskohtaisesti kyseisten valtioiden toimittaman täytäntöönpanosuunnitelman mukaisesti, jota yhteisö tarvittaessa tukee.